Gozdarski inštitut Slovenije na podlagi III.2. točke Pravilnika o postopkih (so)financiranja, ocenjevanja in spremljanja izvajanja raziskovalne dejavnosti (Uradni list RS št. 04/2011 s spremembami – v nadaljevanju Pravilnik) ter 12. člena Zakona o raziskovalni in razvojni dejavnosti (Uradni list RS št. 22/2006 s spremembami) objavlja

**JAVNI RAZPIS ZA KANDIDATE[[1]](#footnote-1) ZA MLADE RAZISKOVALCE V LETU 2014**

|  |  |
| --- | --- |
| Datum objave | 12.06.2014 |
| Datum zaključka | 28.07.2014 |
| Mesto objave | Spletna stran GIS, Zavod RS za zaposlovanje |

1. **Predmet javnega razpisa**

Predmet javnega razpisa je izbor kandidata za mladega raziskovalca, ki se bo usposabljal na Gozdarskem inštitutu Slovenije, za pridobitev doktorata znanosti.

1. **Mentor in raziskovalno področje**

Kandidati se prijavijo na prosto mesto mladega raziskovalca pri mentorici doc. dr. Jožici Gričar za področje gozdarstva, lesarstva in papirništva (šifra raz. področja 4.01).

1. **Pogoji za kandidiranje na javnem razpisu**

Kandidat za mladega raziskovalca mora izpolnjevati naslednje pogoje:

* ima najmanj univerzitetno izobrazbo ustrezne smeri, doseženo po študijskem programu, sprejetem v Republiki Sloveniji pred 11. junijem 2004, in povprečno študijsko oceno vseh izpitov in vaj (brez diplome) najmanj 8,00 ter izpolnjuje pogoje za vpis na podiplomski študij tretje stopnje, **ali**
* ima izobrazbo druge stopnje ustrezne smeri, doseženo po magistrskem študijskem programu, sprejetem v Republiki Sloveniji po 11. juniju 2004, in povprečno študijsko oceno vseh izpitov in vaj na dodiplomskem študiju prve stopnje in podiplomskem študiju druge stopnje najmanj 8,00, **ali**
* ima magisterij, dosežen po magistrskem študijskem programu, sprejetem v Republiki Sloveniji pred 11. junijem 2004 **ali**
* glede na prvo, drugo in tretjo alinejo primerljivo izobrazbo, doseženo na univerzah v tujini **in**
* da ni minilo več kot 5 let od zagovora diplome iz prve ali druge alineje oziroma od zagovora magisterija iz tretje alineje, pri čemer se pet letno obdobje računa do 30. 9. tekočega leta; če je kandidat za mladega raziskovalca brez finančne podpore agencije ali ministrstva, pristojnega za znanost, že vpisan na podiplomski študij tretje stopnje, se obdobje od zagovora diplome oziroma magisterija podaljša nad 5 let, in sicer se za vsak vpisani letnik doda eno leto.

Če je kandidat za mladega raziskovalca že vpisan na podiplomski študij tretje stopnje za pridobitev znanstvenega naziva ali ima magisterij, dosežen po magistrskem študijskem programu, sprejetem v Republiki Sloveniji pred 11. junijem 2004, povprečna ocena dodiplomskega študija ni pomembna, razen v primeru ponovnega vpisa v prvi letnik podiplomskega študija tretje stopnje.

Če je kandidat za mladega raziskovalca izkoristil starševski dopust – pri čemer se za enega otroka upošteva 1 leto – se obdobje od zagovora diplome oziroma magisterija podaljša nad 5 let. Enako velja za daljšo, več kot šestmesečno, dokumentirano bolezensko odsotnost kandidata.

Agencija ne financira kandidatov za mlade raziskovalce, ki se ob podpisu pogodbe vpisujejo kot absolventi, in kandidatov, ki so že bili financirani v programu mladih raziskovalcev.

*Pogoji so navedeni v 103. členu Pravilnika o postopkih (so)financiranja, ocenjevanja in spremljanja izvajanja raziskovalne dejavnosti (Uradni list RS št. 04/2011 s spremembami).*

1. **Merila za ocenjevanje kandidatov**

* povprečna študijska ocena vseh izpitov in vaj (brez diplome) na univerzitetnem študijskem programu, sprejetem v Republiki Sloveniji pred 11. junijem 2004 oziroma na dodiplomskem študiju prve stopnje in podiplomskem študiju druge stopnje, opravljenih mora biti vsaj 80 % vseh izpitov in vaj;
* že zaključen znanstveni magisterij;
* vpis na podiplomski študij tretje stopnje;
* prejete nagrade oziroma priznanja;
* objavljeni članki;
* sodelovanje pri razvojno-raziskovalnem delu.

*Pogoji so navedeni v 104. členu Pravilnika o postopkih (so)financiranja, ocenjevanja in spremljanja izvajanja raziskovalne dejavnosti (Uradni list RS št. 04/2011 s spremembami).*

1. **Čas financiranja**

ARRS financira usposabljanje mladih raziskovalcev do doktorata znanosti, in sicer:

* največ štiri leta in šest mesecev, če so vpisani v štiriletni doktorski študijski program (stari program);
* največ tri leta in šest mesecev, če so vpisani na študijski program 3. bolonjske stopnje (novi program).

Kategorija cene raziskovalne ure za mladega raziskovalca se določi na podlagi kategorije cene raziskovalne ure programske skupine mentorja. Če mentor ni član programske skupine, se kategorija cene raziskovalne ure za mladega raziskovalca določi na podlagi kategorije cen raziskovalnih ur raziskovalnih projektov znotraj raziskovalne skupine (ta se določi na podlagi prevladujoče kategorije cen raziskovalnih ur raziskovalnih projektov znotraj raziskovalne skupine). Če raziskovalna skupina nima raziskovalnih projektov, ki jih iz državnega proračuna sofinancira agencija, se kategorija cene raziskovalne ure določi na podlagi kategorije cen raziskovalnih ur raziskovalnih projektov znotraj RO. Če tudi RO nima raziskovalnih projektov, ki jih iz državnega proračuna sofinancira agencija, se za mladega raziskovalca uporabi kategorija cene raziskovalne ure A. Kategorija cene raziskovalne ure se določi glede na stanje, ko se je preverjalo, ali mentor izpolnjuje pogoje iz 95. člena tega pravilnika. Tako določena kategorija cene raziskovalne ure velja za celotno obdobje usposabljanja. Mladi raziskovalec je član programske skupine, katere član je mentor, ali raziskovalne skupine, katere član je mentor, če mentor ni v programski skupini.

ARRS skrajša dobo financiranja, navedeno v drugi alineji prvega odstavka tega člena za eno leto, če je mladi raziskovalec ob podpisu pogodbe vpisan v drugi letnik podiplomskega študija tretje stopnje in za dve leti, če je vpisan v tretji letnik podiplomskega študija tretje stopnje.

1. **Vsebina prijave**

Prijava na javni razpis mora vsebovati izpolnjen in podpisan prijavni obrazec (GIS-MR 2014-Prijavni obrazec) in samostojne priloge:

* življenjepis,
* dokazilo o izobrazbi:
* fotokopija diplome in priloge k diplomi oziroma pisna izjava (GIS-MR 2014-Izjava 2), da bo kandidat diplomiral in predložil potrdilo o opravljeni diplomi s prilogo k diplomi do vključno 12. 9. 2014;
* ali dokazilo o opravljenem znanstvenem magisteriju;
* ali potrdilo o vpisu na podiplomski študij tretje stopnje (v kolikor je kandidat že vpisan na podiplomski študij tretje stopnje);
* uradno dokazilo o opravljenih izpitih in vajah s povprečno študijsko oceno (brez diplome) na univerzitetnem študijskem programu, sprejetem v RS pred 11. junijem 2004, oz. na dodiplomskem študiju prve stopnje in podiplomskem študiju druge stopnje,
* pisno izjavo kandidata, da še ni bil financiran v programu mladih raziskovalcev in da podiplomski študij v času usposabljanja mladega raziskovalca ne bo financiran v okviru Inovativne sheme za sofinanciranje doktorskega študija za spodbujanje sodelovanja z gospodarstvom in reševanje aktualnih družbenih izzivov (GIS-MR 2014-Izjava 1),
* fotokopijo veljavnega osebnega dokumenta,
* pisno izjavo kandidata (GIS-MR 2014-Izjava 3), da se lahko osebni podatki, navedeni v prijavi, uporabijo za evidence oziroma sezname določene s Pravilnikom o postopkih (so)financiranja, ocenjevanja in spremljanju izvajanja raziskovalne dejavnosti,
* fotokopijo dokazila o morebitnem starševskem dopustu ali daljši, več kot šestmesečni, dokumentirani bolezenski odsotnosti.

Če kandidat za mladega raziskovalca ni opravil dodiplomskega oziroma magistrskega študija v Republiki Sloveniji, mora prijavi priložiti še:

* odločbo visokošolskega zavoda o priznavanju tujega izobraževanja za namen izobraževanja v Republiki Sloveniji in
* pretvorbo povprečne ocene dodiplomskega študija glede na sistem ocenjevanja, ki se izvaja na visokošolskih zavodih v Republiki Sloveniji, ki jo pripravi izvajalec usposabljanja, upoštevaje sistem ocenjevanja v tujini opravljenega izobraževanja, ali
* pisno izjavo (GIS-MR 2014-Izjava 2), da bo predložil odločbo visokošolskega zavoda o priznavanju tujega izobraževanja za namen izobraževanja v Republiki Sloveniji skupaj s pretvorbo povprečne ocene dodiplomskega študija do vključno 12. 9. 2014.

**Kandidati lahko prijavi priložijo tudi naslednje priloge:**

- dokazilo o prejetih nagradah oziroma priznanjih,

- dokazilo o objavljenih znanstvenih člankih (upošteva se avtorstvo oz. soavtorstvo),

- opis dosedanjega sodelovanja pri razvojno-raziskovalnem delu.

1. **Rok in način oddaje prijave**

Kandidati naj pisne ponudbe z življenjepisom in dokazili o izpolnjevanju pogojev pošljejo ali osebno oddajo do vključno dne 28.07.2014 na naslov: Gozdarski inštitut Slovenije, Večna pot 2, 1000 Ljubljana, s pripisom »Prijava na javni razpis za mladega raziskovalca v letu 2014«. Kot pravočasne vloge se stešejo prijave oddane priporočeno po pošti iz Slovenije do vključno dne 28.07.2014 (velja poštni žig). **Nepravočasne prijave ne bodo upoštevane.**

Kandidati naj na zadnjo stran ovojnice navedejo svoje kontaktne podatke.

Inštitut bo o izidu izbire prijavljene kandidate obvestil v 30 dneh po končanem zbiranju prijav.

Za dodatne informacije glede razpisa je dosegljiva doc. dr. Jožica Gričar na elektronskem naslovu: jozica.gricar@gozdis.si.

1. V javnem razpisu uporabljeni izrazi, zapisani v slovnični obliki moškega spola, so uporabljeni kot nevtralni za moške in ženske. [↑](#footnote-ref-1)